[pic] | EVROPSKA KOMISIJA |

Bruselj, 13.12.2010

COM(2010) 786 konč.

2009/0059 (COD)

SPOROČILO KOMISIJE EVROPSKEMU PARLAMENTU

na podlagi člena 294(6) Pogodbe o delovanju Evropske unije v zvezi s stališčem Sveta glede sprejetja Uredbe Evropskega parlamenta in Sveta o spremembi Uredbe (ES) št. 1934/2006 o oblikovanju instrumenta za financiranje sodelovanja z industrializiranimi državami in ozemlji ter drugimi državami in ozemlji z visokim dohodkom

2009/0059 (COD)

SPOROČILO KOMISIJE EVROPSKEMU PARLAMENTU

na podlagi člena 294(6) Pogodbe o delovanju Evropske unije v zvezi s stališčem Sveta glede sprejetja Uredbe Evropskega parlamenta in Sveta o spremembi Uredbe (ES) št. 1934/2006 o oblikovanju instrumenta za financiranje sodelovanja z industrializiranimi državami in ozemlji ter drugimi državami in ozemlji z visokim dohodkom

1. OZADJE

Datum predložitve predloga Evropskemu parlamentu in Svetu (dokument COM(2009) 197 konč. 2 – (2009)/0059 COD): | predložitev: 21. april 2009 popravek: 30. november 2009, spremenjen: 1. december 2009 (začetek veljavnosti Lizbonske pogodbe) |

Datum mnenja Evropskega parlamenta, prva obravnava: | 21. oktober 2010 |

Datum predložitve spremenjenega predloga: | […] |

Datum sprejetja stališča Sveta: | 10. december 2010 |

2. CILJ PREDLOGA KOMISIJE

Komisija je v okviru vmesnega pregleda finančnih instrumentov za zunanje ukrepe[1] pripravila ta predlog, da bi odpravila zakonodajno vrzel, ki je v tem, da EU ne more financirati dejavnosti, ki ne spadajo jasno v kategorijo uradne razvojne pomoči, v šestinštiridesetih partnerskih državah EU po celem svetu.

Vzrok za to je, da uredba o instrumentu za razvojno sodelovanje (člen 2(4)) izključuje ukrepe, ki ne izpolnjujejo meril za uradno razvojno pomoč, ki jih določi Odbor za razvojno pomoč Organizacije za gospodarsko sodelovanje in razvoj (OECD/DAC). Ni drugega temeljnega akta, ki bi omogočal financiranje ukrepov, ki ne izpolnjujejo meril za uradno razvojno pomoč, v državah v razvoju, za katere se uporablja instrument za razvojno sodelovanje.

Posledično je bilo nekatere vrste dejavnosti treba financirati izven instrumenta za razvojno sodelovanje v okviru pripravljalnih ukrepov, za katere je Evropski parlament predvidel proračunska sredstva (gre za poslovne in znanstvene izmenjave z Indijo in Kitajsko, sodelovanje z državami srednjega dohodkovnega razreda v Aziji in Latinski Ameriki). Ti pripravljalni ukrepi so se končali leta 2009. Takrat so se Komisija in predsedniki zadevnih odborov Evropskega parlamenta dogovorili, da bodo evropski študenti in učitelji, ki sodelujejo v zunanjem delu programa Erasmus Mundus, financirani z instrumentom za razvojno sodelovanje le do konca leta 2009. Z zapolnitvijo vrzeli se bo tudi zagotovilo, da se bodo lahko financirali nekateri energetski projekti in dejavnosti javne diplomacije, ki ne bodo izpolnjevali meril za uradno razvojno pomoč (npr. v Aziji, osrednji Aziji in Iraku/Iranu).

Predlog je časovno omejen na obdobje 2010–2013, po obsegu pa je omejen glede na vsebino politike in proračunske posledice. Ne vpliva na nobene prihodnje predloge o novi generaciji finančnih instrumentov na področju zunanjih odnosov v naslednjem finančnem okviru.

3. PRIPOMBE K STALIščU SVETA

3.1. Splošne pripombe k stališču Sveta v prvi obravnavi

Komisija lahko sprejme stališče Sveta, ki je rezultat konstruktivnih pogajanj med tremi institucijami. Stališče je v skladu z bistvenimi cilji in osnovnim pristopom v prvotnem predlogu Komisije.

Parlament, Svet in Komisija so s pogajanji dosegli kompromisno besedilo, o katerem naj bi bil dosežen dogovor v prvi obravnavi Parlamenta, prvotno predvideni junija 2010. V ta namen so 13. aprila in 5. maja potekali pogovori med tremi institucijami. Zaradi posebnih vprašanj, navedenih v nadaljevanju, pa dogovora ni bilo mogoče doseči niti junija niti julija.

3.2. Glavne značilnosti dogovorjenega skupnega stališča

V stališču Sveta so upoštevani naslednji ključni elementi:

- v interesu Unije je nadalje krepiti njene odnose z državami v razvoju na področju gospodarskih, trgovskih, akademskih, poslovnih in znanstvenih izmenjav – gre za dejavnosti, ki morda ne izpolnjujejo meril za uradno razvojno pomoč, čeprav so v interesu EU;

- z instrumentom bodo financirani ukrepi, ki načeloma ne izpolnjujejo meril za uradno razvojno pomoč.

3.3. Posebna vprašanja (spremembe Parlamenta, ki za Svet niso sprejemljive):

- delegirani akti (člen 290 PDEU) : Parlament si s spremembami v prvi obravnavi prizadeva za uporabo postopka delegiranih aktov pri sprejemanju večletnih strateških dokumentov Komisije. Kljub dolgotrajnim in intenzivnim pogajanjem (pogovori med tremi institucijami so potekali 2. februarja, 23. marca in 20. oktobra) ni bilo mogoče doseči dogovora o tem vprašanju. Svet v svojem stališču v prvi obravnavi ni sprejel teh sprememb. Komisija si je pripravljena še naprej prizadevati za približanje stališč institucij in odpravo znatnih pomislekov glede sprememb Parlamenta, zlasti z zagotovitvijo, da lahko Parlament ustrezno nadzira oblikovanje strategij za zunanje sodelovanje in pravilno izvajanje zunanjih finančnih instrumentov;

- člen 16 o referenčnem finančnem znesku: Parlament je sprejel spremembo tega člena, Svet pa je v prvi obravnavi ni sprejel in je raje ohranil besedilo, kot ga je prvotno predlagala Komisija. Komisija podpira stališče Sveta, saj vsebuje standardno besedilo o referenčnih finančnih zneskih, ki je vključeno v vsak finančni instrument. Za olajšanje dogovora in pomiritev institucij pa je Komisija pripravljena izdati priloženo izjavo.

4. SKLEPNA UGOTOVITEV

Stališče Sveta vsebuje dogovorjeno kompromisno besedilo, ki v veliki meri odraža zahteve in spremembe Evropskega parlamenta v prvi obravnavi. Komisija lahko zato sprejme stališče Sveta v prvi obravnavi.

Instrument za industrializirane države – COM(2009) 197 konč.

Izjava Komisije o členu 16

Uredba obravnava vprašanje podpore številnim posebnim dejavnostim, ki ne izpolnjujejo meril za uradno razvojno pomoč, v državah, za katere se uporablja instrument za razvojno sodelovanje (uredba o instrumentu za razvojno sodelovanje št. 1905/2006). Uredba je predvidena kot enkratna rešitev tega vprašanja.

Komisija ponovno potrjuje, da je izkoreninjenje revščine, vključno z doseganjem razvojnih ciljev tisočletja, poglavitni cilj njenega razvojnega sodelovanja in ostaja prednostna naloga.

Opozarja, da bodo za izvajanje referenčnega finančnega zneska, določenega v členu 16 za države iz Priloge II, namenjene posebne proračunske vrstice za dejavnosti, ki ne izpolnjujejo meril za uradno razvojno pomoč.

Komisija poleg tega potrjuje, da namerava upoštevati referenčni finančni znesek za obdobje 2007–2013, ki je določen v členu 38 uredbe o instrumentu za razvojno sodelovanje (Uredba št. 1905/2006), ter določbe navedene uredbe o izpolnjevanju meril za uradno razvojno pomoč. Opozarja, da bo na podlagi njenega trenutnega finančnega načrtovanja ta referenčni znesek leta 2013 presežen.

V zvezi s tem namerava predlagati predloge proračuna, ki zagotavljajo rast razvojne pomoči za Azijo in Latinsko Ameriko v okviru uredbe o instrumentu za razvojno sodelovanje št. 1905/2006 v obdobju do leta 2013, tako da trenutno predvideni zneski za uradno razvojno pomoč v okviru instrumenta za razvojno sodelovanje in proračun EU na splošno ne bodo prizadeti.

[1] Sporočilo Komisije Evropskemu parlamentu in Svetu: Vmesni pregled finančnih instrumentov za zunanje ukrepe – COM(2009) 196 konč. z dne 21. aprila 2009.